L'Ajuntament de Sagunt ajorna fins al 3 de juny el període voluntari per al pagament de la taxa de guals
15 d’abril 2020

![Imagen 1](/media/facfxzn1/c_gloria-parra.jpg)

L'Ajuntament de Sagunt, segons ha anunciat la regidora d'Hisenda, Gloria Parra, ha ajornat al 3 de juny el període voluntari per al pagament de la taxa de guals, com ja es va fer anteriorment amb altres impostos i taxes a causa de l'estat d'alarma pel coronavirus. A més la regidora ha declarat que divendres s'anunciarà un altre gran paquet de mesures pal·liatives en relació amb les taxes de l'Ajuntament que se sumaran a l'ajornament d'altres pagaments com el de l’IBI, el de vehicles de tracció mecànica o la taxa de fems per a així afavorir que la ciutadania puga flexibilitzar els seus pagaments.

  

Tal i com ha explicat la regidora, el cobrament d'alguna d'estes taxes ja s'estava efectuant tant de forma domiciliada com voluntària abans que es decretara el confinament per l'alarma sanitària, per la qual cosa els servicis tècnics dels departaments de Gestió Tributària, Tresoreria i Recaptació «**estan treballant des del primer moment per a buscar les maneres de retornar totes aquelles taxes que s'hagen cobrat i els servicis de les quals no s'hagen realitzat de manera efectiva i per a solucionar la manera d'ajornar en la mesura que siga possible el termini voluntari del pagament de totes elles**».

  

La delegada ha recordat que el període voluntari per als pagaments de l'IBI i dels vehicles de tracció mecànica es van allargar fins al 31 de juliol, el de servici per recollida de fems fins al 20 de maig i el del segon trimestre dels llocs exteriors del mercat fins al 3 de juliol. A més, com ja es va anunciar, es retornaran els pagaments de cursos de la Universitat Popular que s'hagen cancel·lat o la part proporcional no gaudida dels bons trimestrals del departament d'Esports, així com de la taxa d'ocupació de la via pública per part de bars i restaurants, entre d’altres.

  

Segons ha explicat la regidora, «**som coneixedors de la greu situació que estem travessant i que realment totes estes mesures venen a ajudar la ciutadania en estos moments, però són per descomptat insuficients per tot el que estem passant, així és que divendres anunciarem un altre gran paquet de mesures pal·liatives respecte a les taxes de l'Ajuntament de Sagunt ja que estem en vies d'analitzar-ho tot legalment per a poder fer actuacions que suavitzen la càrrega financera de la ciutadania de Sagunt respecte del seu propi Ajuntament**».   

​​​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-ajorna-fins-al-3-de-juny-el-periode-voluntari-per-al-pagament-de-la-taxa-de-guals/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-ajorna-fins-al-3-de-juny-el-periode-voluntari-per-al-pagament-de-la-taxa-de-guals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-ajorna-fins-al-3-de-juny-el-periode-voluntari-per-al-pagament-de-la-taxa-de-guals/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-ajorna-fins-al-3-de-juny-el-periode-voluntari-per-al-pagament-de-la-taxa-de-guals/)